PRIEŠGAISRINĖS APSAUGOS IR GELBĖJIMO DEPARTAMENTO

PRIE VIDAUS REIKALŲ MINISTERIJOS

DIREKTORIUS

ĮSAKYMAS

DĖL Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2005 m. vasario 18 d. įsakymo

Nr. 64 „Dėl bendrųjų gaisrinės saugos taisyklių patvirtinimo“ PAKEITIMO

2024 m. balandžio 23 d. Nr. 1-270 /2024 (1.4 E)

Vilnius

1. P a k e i č i u Bendrąsias gaisrinės saugos taisykles, patvirtintas Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2005 m. vasario 18 d. įsakymu Nr. 64 „Dėl Bendrųjų gaisrinės saugos taisyklių patvirtinimo“, ir papildau jas IX skyriumi:

„IX SKYRIUS

PAVOJINGŲJŲ IR NEPAVOJINGŲJŲ ATLIEKŲ LAIKYMAS

PIRMASIS SKIRSNIS

BENDRIEJI REIKALAVIMAI

436.	Šiame skyriuje išdėstyti bendrieji gaisrinės saugos reikalavimai yra taikomi atliekų tvarkytojams (asmenims, turintiems arba privalantiems turėti taršos integruotos prevencijos ir kontrolės leidimą arba taršos leidimą) ir jų vykdomai atliekų laikymo veiklai.

437.	Šio skyriaus reikalavimai taikomi atliekoms, kurios pasižymi degumo ar sprogimo požymiais, sudaro degią aplinką ir (ar) linkusios į savaiminį medžiagų užsiliepsnojimą. Prie tokių degiųjų atliekų yra priskiriamas popierius, kartonas, mediena ir medienos gaminiai, plastikas, guma, tekstilė, metalas, užterštas degiais skysčiais, įvairūs degūs skysčiai ir bet kokios kitos atliekos, kurios kelia gaisro pavojų. Visoms kitoms su atliekomis susijusiomis veikloms, nenurodytoms Taisyklių 436 punkte, taikomi kituose šių Taisyklių skyriuose nustatyti reikalavimai. Šio skyriaus reikalavimai netaikomi Klaipėdos valstybinio jūrų uosto teritorijoje ir didelių gabaritų atliekų surinkimo aikštelėse laikomoms atliekoms.

438.	Šiame skyriuje vartojama sąvoka „atliekų laikymas“ suprantama taip, kaip ji apibrėžta Lietuvos Respublikos atliekų tvarkymo įstatyme. Šiame skyriuje vartojama sąvoka „teritorija“ suprantama kaip įmonės, įstaigos, organizacijos teritorija ir fizinių asmenų teritorija, kurioje laikomos atliekos.

439.	Šiame skyriuje vartojama sąvoka „atliekų sankaupa“ suprantama kaip krūvoje, stirtoje, konteineryje ar kitoje pakuotėje, rietuvėje, konteinerių ar kitų pakuočių grupėje ir (ar) krūvoje ar pan. laikomos atliekos. Jeigu teritorijoje (atviroje aikštelėje) atliekos laikomos atskirose sankaupose, tačiau atstumai tarp jų mažesni nei 4 m, tokia sankaupų grupė laikoma viena atliekų sankaupa. Jeigu patalpoje atliekos laikomos atskirose sankaupose, tačiau atstumai tarp jų mažesni nei 3 m, tokia sankaupų grupė laikoma viena atliekų sankaupa.

ANTRASIS SKIRSNIS

PAVOJINGŲJŲ ATLIEKŲ LAIKYMO REIKALAVIMAI

440.	Teritorijoje laikomų pavojingųjų atliekų sankaupa turi užimti ne daugiau kaip 300 m2 ploto ir turi būti ne didesnė kaip 3 m aukščio. Atstumai tarp tokių pavojingųjų atliekų sankaupų turi būti ne mažesni kaip 4 m, išskyrus šių Taisyklių 441 punkte nurodytus atvejus.

441.	Atstumai tarp pavojingųjų atliekų sankaupų, pagal 2014 m. gruodžio 18 d. Komisijos reglamentą (ES) Nr. 1357/2014, kuriuo pakeičiamas Europos Parlamento ir Tarybos direktyvos 2008/98/EB dėl atliekų ir panaikinančios kai kurias direktyvas III priedas, pasižyminčių HP1 savybe (sprogiosios), turi būti ne mažesni kaip 6 m.

442.	Prie įėjimo į teritoriją, kurioje laikomos pavojingosios atliekos, turi būti pavojingųjų atliekų laikymo schema, kurioje nurodytas laikomų pavojingųjų atliekų išdėstymas teritorijoje ir laikomų atliekų srauto pavadinimas.

443.	Teritorijoje ne didesnį kaip 1 m3 pavojingųjų atliekų kiekį draudžiama laikyti mažesniu kaip 2 m atstumu iki pastatų, o didesnį pavojingųjų atliekų kiekį draudžiama laikyti mažesniu kaip 15 m atstumu iki pastatų. Didesnį nei 1 m3 pavojingųjų atliekų, kurios laikomos konteineriuose, kiekį draudžiama laikyti mažesniu kaip 10 m atstumu iki pastatų.

444.	Teritorijoje, kur yra laikomos pavojingosios atliekos, turi būti numatytos pirminės gaisro gesinimo priemonės (25 kg gesintuvas 300 m2 pavojingųjų atliekų sankaupos plotui), skirtos ir tinkamos laikomoms pavojingosioms atliekoms gesinti.

445.	Visų praeigų tarp laikomų pavojingųjų atliekų sankaupų pagrindas turi būti sukietintas, kad juo galėtų važiuoti transporto priemonės.

446.	Pavojingosios atliekos, kai jų kiekis viršija 10 m3, turi būti laikomos tik tokiose patalpose, kuriose yra įrengta gaisro aptikimo ir signalizavimo sistema ir stacionari gaisro gesinimo sistema. Pavojingosios atliekos, kurios negali būti gesinamos vandeniu ar putomis, turi būti laikomos patalpose, kuriose yra įrengta techniškai tvarkingai veikianti stacionari gaisro gesinimo (miltelių, gesinimo dujų, kondensuotojo aerozolio) sistema ir gaisro aptikimo ir signalizavimo sistema.

447.	Prie įėjimo į pastatus ar patalpas, kuriuose laikomos pavojingosios atliekos, turi būti pavojingųjų atliekų laikymo schema, kurioje nurodytas laikomų pavojingųjų atliekų srauto pavadinimas.

448.	Statiniuose ar patalpose laikomų pavojingųjų atliekų sankaupa turi užimti ne daugiau kaip 150 m2 ploto ir turi būti ne didesnė kaip 3 m aukščio. Atstumai tarp tokių pavojingųjų atliekų sankaupų turi būti ne mažesni kaip 2 m. Atstumas iki stacionarios gaisro gesinimo sistemos purkštukų turi būti ne mažesnis kaip 1 m.

449.	Veiklos vykdytojai turi organizuoti visų pavojingųjų atliekų sankaupų, kuriose galimas savaiminis įkaitimas, temperatūros stebėseną. Techninės priemonės, metodika ir periodiškumas temperatūrai pavojingų atliekų sankaupose stebėti turi būti pasirenkami atsižvelgiant į pavojingųjų atliekų savybes, aplinkos sąlygas ir galimo savaiminio įkaitimo greitį. Atsižvelgiant į temperatūros stebėsenos rezultatus, kai yra viršijama kritinė riba, laikomas pavojingąsias atliekas privaloma perkrauti, kad būtų sumažinta šiluma ir savaiminio užsidegimo pavojus.

TREČIASIS SKIRSNIS

NEPAVOJINGŲJŲ ATLIEKŲ LAIKYMO REIKALAVIMAI

450.	Teritorijoje laikomų nepavojingųjų atliekų sankaupa turi užimti ne daugiau kaip
600 m2 ploto ir turi būti ne didesnė kaip 5 m aukščio. Atstumai tarp tokių nepavojingųjų atliekų sankaupų turi būti ne mažesni kaip 4 m.

451.	Teritorijoje, kur yra laikomos nepavojingų atliekų sankaupos, turi būti numatytos pirminės gaisro gesinimo priemonės (25 kg gesintuvas 600 m2 nepavojingųjų atliekų sankaupos plotui), skirtos ir tinkamos laikomoms nepavojingosioms atliekoms gesinti.

452.	Teritorijoje ne didesnį kaip 10 m3 nepavojingųjų atliekų kiekį draudžiama laikyti mažesniu kaip 2 m atstumu iki pastatų, o didesnį kiekį draudžiama laikyti mažesniu kaip 15 m atstumu iki pastatų. Didesnį kaip 10 m3 nepavojingųjų atliekų, laikomų konteineriuose, kiekį draudžiama laikyti mažesniu kaip 10 m atstumu iki pastatų.

453.	Teritorijoje laikomos nepavojingųjų atliekų sankaupos neturi užimti daugiau kaip
65 procentus aikštelės, kurioje yra laikomos atliekų sankaupos, ploto (turi būti paliekama ne mažiau kaip 35 procentai laisvo aikštelės, kurioje laikomos atliekos, ploto).

454.	Teritorijoje, kurioje gali būti laikoma daugiau kaip 1 000 m3 nepavojingųjų atliekų, turi būti krovos technika, kuria galima per 1 valandą pakrauti ir iškrauti ne mažiau kaip 160 m3 laikomų nepavojingųjų atliekų.

455.	Teritorijoje leidžiama laikyti daugiau kaip 1 000 m3 nepavojingųjų atliekų, jeigu nuo nepavojingųjų atliekų sankaupų ne didesniu kaip 200 m atstumu yra įrengtas gaisrinis hidrantas arba jeigu ne didesniu kaip 2 000 m atstumu yra įrengtas ir pripiltas vandens ne mažesnės kaip 1 000 m3 talpos rezervuaras ar atviras vandens telkinys, prie kurio įrengta aikštelė (ne mažesnė kaip 12x12 m) gaisrinei technikai privažiuoti.

456.	Visų praeigų tarp laikomų nepavojingųjų atliekų sankaupų pagrindas turi būti sukietintas, kad juo galėtų važiuoti transporto priemonės.

457.	Didesnį kaip 100 m3 nepavojingų atliekų kiekį draudžiama laikyti statiniuose ir patalpose, kuriuose nėra įrengta gaisro aptikimo ir signalizavimo sistema.

458.	Statiniuose, patalpose ir stoginėse nepavojingųjų atliekų sankaupa turi užimti ne daugiau kaip 300 m2 ploto ir turi būti ne didesnė kaip 5 m aukščio, atstumai tarp tokių nepavojingųjų atliekų sankaupų turi būti ne mažesni kaip 3 m. Atstumas nuo laikomų nepavojingųjų atliekų sankaupų viršaus iki stogo konstrukcijų turi būti ne mažesnis kaip 1 m.“

2.	N u s t a t a u, kad:

2.1. šis įsakymas, išskyrus šiuo įsakymu keičiamų Bendrųjų gaisrinės saugos taisyklių
446 punktą, įsigalioja 2025 m. sausio 1 d.;

2.2. šiuo įsakymu keičiamų Bendrųjų gaisrinės saugos taisyklių 446 punktas įsigalioja 2025 m. liepos 1 d.;

2.3. Lietuvos regioninių atliekų tvarkymo centrų atliekų laikymo ir tvarkymo infrastruktūros objektams šiuo įsakymu keičiamų Bendrųjų gaisrinės saugos taisyklių IX skyriaus reikalavimai taikomi nuo 2025 m. liepos 1 d.

Direktorius

vidaus tarnybos generolas	Saulius Greičius